ณ จุดๆ นี้ ต้องขอบอกนักดื่มเบียร์ตัวยงเลยว่า.. ร้านเบียร์สุดเจ๋งได้ถือกำเนิดในภูเก็ตแล้ว!! (เสียงเอคโค่ดังมาก!) วันนี้ทีมงานวงในภูเก็ตมาอยู่กันที่ร้าน “PINT FACTORY” ร้าน Hangout แห่งใหม่ใจกลางเมืองภูเก็ต ภายในห้าง Limelight Avenue กลางคืนที่นี่เขามีดนตรีสดด้วยนะ

“PINT FACTORY” เกิดจากความคิดของเด็กภูเก็ตอย่าง “คุณบีม” ที่อยากให้ภูเก็ตมีร้านสำหรับ Hangout ในบรรยากาศที่เหมาะแก่การดื่มเบียร์ และที่นี่ยังเป็นศูนย์รวมของเบียร์นำเข้า มากกว่า 100 ชนิด แต่ละชนิดไม่มีขายซ้ำในซูเปอร์มาร์เก็ตทั่วไป มีทั้งคราฟต์เบียร์ เบียร์สด และลิมิเต็ดเบียร์ ล้วนแล้วแต่หาทานยากทั้งนั้น แล้วนักดื่มจะพลาดร้านนี้กันได้ยังไง ใช่ไหมล่ะ!!

บรรยากาศในร้านจะเป็นเหมือนโรงงานเบียร์ ตกแต่งเก๋ไก๋ มีเสียงเพลงฮิตๆ ให้ร้องคลอตามเบาๆ ที่นั่งมีให้เลือกทั้งหน้าร้านติดกับสระน้ำ ด้านหลังสวน และบริเวณในร้าน ที่เป็นเหมือนโรงงาน และที่เด็ดไปกว่าบรรยากาศนั้นก็คือ ความใส่ใจเรื่องเบียร์ของทางร้าน ทั้งเรื่องอุณหภูมิ และชนิดของเบียร์ ว่าเบียร์ชนิดไหนควรทานกับเมนูอะไร ใครไม่รู้ก็สามารถสอบถามพนักงานที่นี่ได้เลย เขาอบรมพนักงานกันมาอย่างดีเลยเชียวล่ะ

MENU
ฟังเรื่องราวความเป็น “PINT FACTORY” กันพอสมควรแล้ว ท้องก็เริ่มงอแง เราไปดูกันดีกว่า ว่าที่นี่เขามีเมนูอะไรเด็ด บ้าง เริ่มกันที่เมนูแรก “ไส้กรอกรวม” ราคา 250 บาท ไส้กรอกชิ้นใหญ่ 3 ชิ้น 3 รสชาติ เป็นสูตรเฉพาะของทางร้าน มีทั้งไส้กรอกพริกสด ไส้กรอกชีส และไส้กรอกกระเทียมพริกไทย เป็นไส้กรอกที่ทางร้านทำเอง มีเนื้อให้เคี้ยวในตัวไส้กรอก รสชาติเด็ดโดนใจไม่เหมือนไส้กรอกธรรมดาทั่วไป

ต่อด้วย “ชุดพอร์คคอมโบ” ราคา 450 บาท ใครหิวมาต้องสั่งจานนี้เลย! ต้องบอกเลยว่าจานนี้คุ้มภาพคับแน่นจานจริงๆ สายแข็งเท่านั้นถึงจะเอาอยู่ แต่ถ้าใครไม่ใช่สายแข็งต้องชวนเพื่อนมาช่วยแล้วล่ะ ในจานมีทั้งไส้กรอก แฮมสเต๊ก และขาหมูเยอรมัน ชิ้นใหญ่ๆ ทั้งนั้น แถมเสิร์ฟมาพร้อมกับมันฝรั่งบด หอมทอด และซอส 3 ชนิด บราวน์ซอส มะเขือเทศ และน้ำจิ้มซีฟู้ด

แฮมสเต๊กชิ้นโตๆ ขาหมูเยอรมันหั่นเป็นชิ้น ฟินกับน้ำจิ้มซีฟู้ดแซ่บๆ อย่าพลาดกับไส้กรอกสูตรพิเศษ หาทานที่อื่นก็ไม่เหมือนที่นี่ ยังไม่หมดกับเมนูเด็ด “ขาหมูเยอรมัน” ราคา 380 บาท ขาหมูชิ้นโต ทอดในน้ำมันร้อนๆ กรอบทั้งชิ้น โดยทางร้านจะหั่นขาหมูเป็นชิ้นแบบเก๋ไก๋ สามารถหยิบทานได้สะดวก เสิร์ฟมาพร้อมน้ำจิ้มสามรสชาติ ทั้งบราวน์ซอส น้ำจิ้มซีฟู้ด และซอสขาหมู เลือกจิ้มได้เพลินเลยล่ะ ตัดเลี่ยนด้วยกะหล่ำปลีดอง ขาหมูเยอรมันเคี้ยวแล้วกรอบดังกร๊วบกร๊าบ เป็นเมนูสุดฟินเลยล่ะ

เมนูอาหารเกาหลีที่นี่ก็มีนะคะ กับเมนู “ชุดคอมโบเกาหลี” ราคา 299 บาท ไก่ทอดซอสเกาหลี กับซี่โครงหมูซอสเกาหลีชิ้นโต มาพร้อมปอเปี๊ยะแฮมชีสทอดกรอบ เป็นเซตที่คุ้มค่า คุ้มราคา ไก่ทอดกรอบๆ และซี่โครงหมูคลุกซอสเกาหลีเข้มข้น ทานเพลินแบบไม่รู้ตัว รสชาติเด็ดไม่แพ้ร้านดังเลยล่ะ แล้วแก้เลี่ยนด้วยหัวไช้เท้าดอง จานนี้ให้กินคนเดียวก็หมดไม่เหลือแน่นอน!

“เป็ดซอสส้ม" ราคา 270 บาท น่องเป็ดชิ้นโตทอดกรอบ ด้านในนุ่ม ราดด้วยซอสส้มกลิ่นหอม รสชาติเปรี้ยวหวาน เมนูนี้มีความพิเศษตรงที่สามารถเลือกเครื่องเคียงเองได้ จะเป็นสลัดผักสดเก๋ๆ สำหรับสาวๆ ที่ห่วงเรื่องหุ่นสวย หรือถ้าอยากกินอิ่มๆ ต้องเลือกเป็นมันบด แต่รสชาติทั้งสองจานเหมือนกันเลยค่ะ ต่างก็แค่เครื่องเคียงอย่างเดียว

ปิดท้ายวันนี้ด้วยเมนู “สปาเก็ตตีเนื้อปู” ราคา 240 บาท สปาเก็ตตีเส้นเหนียวนุ่ม ผัดมากับซอสครีมเนื้อปู กรรเชียงปูชิ้นโต สดมากๆ เพิ่มสีสันด้วยการโรยไข่กุ้ง จานนี้รสชาติกลมกล่อม ไม่เลี่ยน ไม่มัน กำลังดีเลยค่ะ

เป็นยังไงกันบ้างละคะ กับเมนูอาหาร ที่ร้าน “PINT FACTORY” เด็ดๆ น่าทานทั้งนั้นเลยใช่ไหมละ ทั้งไส้กรอกรวม ขาหมูเยอรมัน และเมนูอื่นอีกมากมาย ต้องบอกเลยว่า ร้านนี้เรื่องอาหาร และเบียร์วางใจเขาได้เลยค่ะ เบียร์นำเข้ามากกว่า 100 ชนิด พร้อมให้คุณได้ Hangout กับกลุ่มแก๊งค์เพื่อนในคืนวันแสนพิเศษ ว่าแล้วก็โทรชวนเพื่อนๆ กันเลยดีกว่า Go Go!

การเดินทาง
ร้านอยู่ภายในห้าง Limelight Avenue บนถนนดีบุก มีที่จอดรถกว้างขวาง
เปิดบริการทุกวัน ตั้งแต่เวลา 11:00-23:59 น.
เบอร์โทร : 076-682924 , 081 691 2713
FB : https://www.facebook.com/Pintfactory/